गोकुल में जन्माष्टमी अगले दिन यानी इस बार चार सितंबर को नन्दोत्सव या दधिकांना के रूप में मनाई जाएगी। यहां के मशहूर प्राचीन राजा ठाकुर मंदिर के सेवायत भीखू जी महराज के अनुसार श्रीकृष्ण के गोकुल आने की खुशी में गोकुल में हल्दी मिश्रित दही की एक प्रकार से होली होती है तथा लोग श्रीकृष्ण के आगमन पर नृत्य करते है। शहनाई वादन भी होता है। राजा ठाकुर मंदिर में लगभग एक घंटे तक नन्दोत्सव जन्माष्टमी के अगले दिन सुबह होता है जिसमे ठाकुर पालना में विराजते हैं तथा मिठाई, पकवान, फल, वस्त्र, पैसे आदि लुटाए जाते हैं और श्रद्धालुओं पर हल्दी मिश्रित दही डाला जाता है। मंदिर से शोभायात्रा चैक के लिए जाती है जहां पर सांस्कृतिक कार्यक्रम के साथ लोग एक दूसरे पर हल्दी मिश्रित दही डालकर श्रीकृष्ण जन्म की बधाई देते हैं। महाबन, नन्दगाव, गोवर्धन, राधाकुड में भी जन्माष्टमी अलग अलग तरीके से मनाई जाती है।